[{"text_idx": "#000002", "text": "Daeth dros 500 o blant lleol ac ymwelwyr a\u0302 phromena\u0302d Y Rhyl i stop yn ddiweddar, wrth iddynt orymdeithio yn cario ffaglau iaith i godi proffil y Gymraeg ac i rannu pwysigrwydd defnyddio a throsglwyddo\u2019r iaith i\u2019n gilydd."}, {"text_idx": "#000004", "text": "Yn o\u0302l trefnydd Ras Yr Iaith yn Sir Ddinbych, Gwion Tomos-Jones, o Fenter Iaith Sir Ddinbych: \u201cRoedd y digwyddiad yn un gwerth chweil, gyda\u2019r disgyblion yn codi hwyl a miri\u2019r daith ar hyd glan mo\u0302r y Rhyl. I mi, roedd clywed bobl leol Y Rhyl ac ymwelwyr yn holi am yr iaith, yn dangos diddordeb yn y digwyddiad ac yn dysgu mwy am y Gymraeg ar fore bendigedig o braf, yn falm i\u2019r enaid. Ar ben hynny, roedd clywed mo\u0302r o Gymreictod yn gorymdeithio fel neidr hir liwgar ar hyd arfordir Sir Ddinbych yn brofiad anhygoel.\u201d"}, {"text_idx": "#000005", "text": "Yn o\u0302l disgyblion Ysgol Dewi Sant, Y Rhyl; Sam Brumby, 11 o\u2019r Rhyl a Seren Hughes, 11 o Rhuddlan: \u201cMae cael dod yma fel cael gwers Gymraeg ar lan y mo\u0302r! Mi rydyn ni\u2019n cael lot fawr o hwyl ac mae\u2019n teimlo fel tasa ni gyd yn un teulu mawr heddiw!\u201d"}, {"text_idx": "#000006", "text": "I Seren, sy\u2019n mwynhau canu ac actio yn Theatr Fach y Rhyl, mae\u2019n edrych ymlaen yn arw at fynd i Ysgol Glan Clwyd, Llanelwy am ei haddysg uwchradd ym mis Medi er mwyn cael mwy o gyfleoedd perfformio."}, {"text_idx": "#000008", "text": "Dau o ffans y Welsh Whisperer, Osian a Lly\u0302r, disgyblion Ysgol Glan Clwyd, fu\u2019n mwynhau clywed ei harwr yn canu am y byd amaeth wedi cyrraedd diwedd y daith yn Arena\u2019r Rhyl. Gyda thros 500 o blant yn canu a dawnsio i gerddoriaeth y Welsh Whisperer, roedd hi\u2019n wledd i\u2019r athrawon a staff y Fenter weld y plant yn a mwynhau gyda\u2019i gilydd drwy gyfrwng y Gymraeg."}, {"text_idx": "#000010", "text": "Fel rhan o\u2019r digwyddiad, trosglwyddodd rhai disgyblion Ysgolion y Llys a Dewi Sant y ffaglau iaith roeddynt wedi bod yn eu creu yn y dosbarth cyn y diwrnod, i blant Ysgol Uwchradd Glan Clwyd. O fewn y ffaglau roeddynt wedi creu negeseuon Cymraeg am beth mae\u2019r Gymraeg yn ei olygu iddynt ac mewn seremoni symbolaidd, nodwyd bwysigrwydd o basio\u2019r iaith ymlaen wrth aeddfedu."}, {"text_idx": "#000011", "text": "Yn o\u0302l Gethin Morgan, Pennaeth blwyddyn 7 Ysgol Glan Clwyd, Llanelwy fu\u2019n trefnu\u2019r 200 o ddisgyblion i fynychu\u2019r digwyddiad gyda\u2019r Fenter Iaith: \u201cPrif flaenoriaeth ein hysgol ni yw rhoi\u2019r cyfle i\u2019n disgyblion allu profi a byw eu bywydau trwy gyfrwng y Gymraeg. Mae\u2019n gallu bod yn her dod i hyd i leoliadau a\u2019r amgylchiadau cywir i wneud hynny, y tu hwnt i\u2019r stafell ddosbarth, i nifer o\u2019n dysgwyr, sydd a\u0302 dau riant di-Gymraeg gartref. Mae Ras yr Iaith, felly, yn gyfle i ni gynnig awyrgylch naturiol Gymraeg wrth gamu o\u2019r ysgol a dod i fwynhau taith ar y promena\u0302d yn Y Rhyl."}, {"text_idx": "#000012", "text": "\u201cRydyn ni\u2019n ddiolchgar i griw Menter Iaith Sir Ddinbych am ei chefnogaeth gyson a\u2019i pharodrwydd i gynnig arlwy o ddigwyddiadau a sesiynau, gydol y flwyddyn, sy\u2019n cynnig profiadau Cymraeg i holl ddysgwyr y sir. Mae wedi bod yn fore da!\u201d"}, {"text_idx": "#000013", "text": "Yn ystod y digwyddiad, daeth nifer o ymwelwyr a\u0302\u2019r Rhyl draw i siarad gyda staff y Fenter a\u2019r athrawon i ddeall mwy am y digwyddiad a ro\u0302l y Gymraeg yn Ras yr Iaith. I bobl chwilfrydig lleol oedd yn cerdded eu cw\u0302n ac yn mynd am dro ar hyd yr arfordir, bu\u2019n gyfle i godi proffil y Gymraeg a phwysleisio pwysigrwydd y sgil o siarad dwy iaith yn rhugl gan atgoffa nifer o\u2019r fraint mae plant a phobl ifanc yn ei chael yn yr oes hon, o allu dysgu ail iaith."}, {"text_idx": "#000015", "text": "\u201cMae hi wedi bod yn hwyl bod yma ac mae\u2019r haul allan!\u201d Er bod y ddwy yn teimlo\u2019r gwres wrth gerdded y promena\u0302d roedd y ddwy ffrind yn falch o\u2019r cyfle i ddod allan am dro a mwynhau\u2019r digwyddiad gyda\u2019i gilydd yn Y Rhyl. Gydag un yn mwynhau gwyddoniaeth ac ieithoedd a\u2019r llall yn edrych ymlaen at gael gwneud mwy o amrywiaeth o wersi ymarfer corff wrth symud i\u2019r ysgol uwchradd yn Llanelwy, ym mis Medi, roedd y wen ar eu hwynebau, yn siarad cyfrolau am fwyniant y dydd."}, {"text_idx": "#000016", "text": "\u201cRhaid i ni ddiolch i\u2019n cyd-weithwyr ym Menter Iaith Conwy a phrosiect y Glannau a ariennir gan gronfa Gwynt y Mo\u0302r, am y cydweithio braf,\u201d meddai Ruth Williams, Menter Iaith Sir Ddinbych. \u201cAc wrth gwrs, i\u2019n partneriaid, heb anghofio\u2019r athrawon a\u2019r penaethiaid sy\u2019n rhoi\u2019r cyfle i\u2019r plant gael profi\u2019r iaith y tu allan i\u2019r stafell ddosbarth. Bob dwy flynedd mae Ras yr Iaith yn cael ei chynnal, ond mae\u2019r gwaith o drosglwyddo\u2019r Gymraeg i\u2019n cyfeillion, cydweithwyr ac aelodau ein teulu yn parhau bob dydd o\u2019r flwyddyn!\u201d"}]